KIRJALLINEN KYSYMYS E-0707/03 esittäjä(t): Gianfranco Dell'Alba (NI) neuvostolle. Turvapaikkaoikeus naisille, joita uhkaa sukupuolielinten silpominen.



Virallinen lehti nro 051 E , 26/02/2004 s. 0040 - 0040



KIRJALLINEN KYSYMYS E-0707/03 esittäjä(t): Gianfranco Dell'Alba (NI) neuvostolle (10. maaliskuuta 2003) Aihe: Turvapaikkaoikeus naisille, joita uhkaa sukupuolielinten silpominen Onko neuvosto tietoinen, että viime päivinä Keniassa noin sata tyttöä ja nuorta naista on paennut erääseen kirkkoon sukupuolielintensä silpomisen pelossa? Tämä silpominen on vanha tapa, jota edelleen noudatetaan ainakin 28:ssa Afrikan maassa ja joka koskee vuosittain yli kahta miljoonaa tyttöä. Euroopan parlamentin 20. syyskuuta 2001(1) antamassa päätöslauselmassa ja kansainvälisessä STOP FGM -vetoomuksessa, jonka allekirjoittivat tuhannet ihmiset maailmassa, vaaditaan muun muassa, että silpomisuhan alaisille naisille myönnetään turvapaikka, koska silpomista on pidettävä erittäin vakavana ihmisoikeusloukkauksena. - Eikö neuvosto katso, että tämän sataa kenialaista naista koskevan erityistilanteen johdosta olisi välttämätöntä ja ehdottoman tärkeää, että EU sisällyttää tämän erityistilanteen niihin syihin, jotka puoltavat turvapaikkaa jäsenvaltioiden alueella? - Mitä neuvosto on tehnyt tai aikoo tehdä asiassa? (1) EYVL C 77 E, 28.3.2002, s. 126. Vastaus (29. syyskuuta 2003) Neuvosto ei ole vielä keskustellut niiden kenialaisten tyttöjen ja naisten erityistapauksesta, jotka ovat paenneet välttääkseen sukuelintensä silpomisen. Mitä tulee turvapaikan myöntämistä jäsenvaltioissa koskeviin edellytyksiin, neuvosto on viime kuukausina tarkastellut komission ehdotusta neuvoston direktiiviksi kolmansien maiden kansalaisten ja kansalaisuudettomien henkilöiden määrittelemistä pakolaisiksi tai muuta kansainvälistä suojelua tarvitseviksi henkilöiksi sekä näiden henkilöiden asemaa koskevista vähimmäisvaatimuksist(1). Ehdotuksen tavoitteena on luoda kansainvälisen suojelujärjestelmän kehys, joka perustuu voimassa oleviin kansainvälisiin ja yhteisön velvoitteisiin sekä nykyisin jäsenvaltioissa sovellettaviin käytäntöihin ja joka jaetaan kahteen toisiaan täydentävään hakijaluokkaan, pakolaisiin ja toissijaista suojelua tarvitseviin henkilöihin. Ehdotuksessa säädetään sellaisten henkilöiden vähimmäisoikeuksista ja -eduista, joille on myönnetty pakolaisasema tai tilapäistä suojelua saavan asema. Istunnossaan 27. ja 28. helmikuuta 2002 neuvosto tarkasteli joitakin kyseisen ehdotuksen artikloista, jotka koskevat erityisesti jäsenvaltioiden vähimmäisvelvoitteita niiden henkilöiden osalta, joille ne antavat kansainvälistä suojelua. Neuvosto pyysi asiaankuuluvia elimiään jatkamaan ehdotuksen käsittelyä, jotta siitä päästäisiin poliittiseen yhteisymmärrykseen Sevillan Eurooppa-neuvostossa (kesäkuussa 2003) päätetyssä määräajassa. Palautetaan mieleen, että 28. marraskuuta 2002 pitämässään istunnossa neuvosto pääsi joitakin parlamentaarisia varaumia ja erään valtuuskunnan varaumaa lukuun ottamatta yhteisymmärrykseen säännöksistä, joissa käsitellään sääntöjä pakolaisaseman tai tilapäistä suojelua saavan henkilön aseman myöntämiseksi kolmannen maan kansalaiselle. Neuvoston elimissä käydyissä keskusteluissa on ilmennyt, että pakolaisaseman saaneille myönnettävistä oikeuksista ollaan laajalti yhtä mieltä mutta tilapäistä suojelua saaville myönnettävistä oikeuksista on sitä vastoin edelleen erimielisyyttä. On huomattava, että kun Yhdistyneet Kansakunnat on järjestänyt suuria konferensseja naisten oikeuksista ja ihmisoikeuksista yleensä, kaikki Euroopan unionin jäsenvaltiot ovat erityisesti toimiessaan Euroopan unionin puheenjohtajavaltiona säännöllisesti ja yksimielisesti sitoutuneet toimimaan poistaakseen vahingoittavat perinteet, joihin myös sukuelinten silpominen kuuluu. (1) EYVL C 51 E, 26.2.2002, s. 325.